Turklāt Eurostat un dalībvalstis ir turpinājušas ieguldīt datu kvalitātē un metodoloģiskajos uzlabojumos. Pirmkārt, ir pavirzījies uz priekšu darbs pie demogrāfisko notikumu kļūdainas klasifikācijas, patvēruma meklētāju un bēgļu iekļaušanas/izslēgšanas, starpnozaru saskaņotības starp migrācijas, patvēruma un uzturēšanās atļauju datiem un konsekventa demogrāfiskā līdzsvara nodrošināšanas. Otrkārt, tika izstrādātas brīvprātīgas datu vākšanas, kas nepieciešamas, lai reaģētu uz strauji mainīgām politikas vajadzībām un tādējādi īstermiņā nodrošinātu datu atbilstību, tostarp datus par nepavadītiem nepilngadīgajiem, kuri iesniedz patvēruma pieteikumu, par atgriešanu (ceturkšņa dalījumā) un par migrāciju no ES un uz to (jaunā sastāvā pēc Apvienotās Karalistes izstāšanās). Nesenākā pagātnē Covid-19 pandēmijas laikā dalībvalstis un Eurostat ir nodrošinājuši, ka datu nosūtīšanā un publikācijās tiek ievērots datu izplatīšanas kalendārs.

Kā noteikts regulas 9.b pantā, Komisija no ES budžeta piešķir finansiālo ieguldījumu, lai dalībvalstīs atbalstītu vajadzīgos izstrādes vai īstenošanas pasākumus. Attiecīgie instrumenti ir Eurostat piešķirtās dotācijas un atbalsts no jaunā Patvēruma, migrācijas un integrācijas fonda.

Komisija 2018. gada maijā pieņēma priekšlikumu regulai, ar ko groza regulu, lai paplašinātu datu prasības patvēruma un pārvaldītas migrācijas jomā. Ar Regulu (ES) 2020/851 patvēruma un pārvaldītas migrācijas statistika tiek būtiski atjaunināta attiecībā uz jauniem mainīgajiem lielumiem, sīkākiem dalījumiem un datu biežāku vākšanu par pārskata periodiem no 2021. gada. Jaunās prasības bija pakāpeniski jāievieš no minētās regulas spēkā stāšanās dienas 2020. gada 12. jūlijā līdz 2021. gada 1. jūlijam. Saskaņā ar regulas 11.a pantu Komisija pēc pamatotiem pieprasījumiem piešķīra pagaidu atkāpes 16 dalībvalstīm. Eurostat regulāri uzraudzīs progresu, kas skartajās dalībvalstīs panākts attiecībā uz nepieciešamajiem pielāgojumiem valstu statistikas sagatavošanas sistēmās. Datu pieejamība jau ir uzlabojusies, un tas ir panākts ar mēneša (patvēruma pieteikumi) un ceturkšņa (pirmās instances lēmumi par patvērumu, atgriešana) datiem, sākot no 2021. gada marta.

Šis ir Komisijas ceturtais ziņojums par regulas īstenošanu pēc 2012., 2015. un 2018. gadā pieņemtajiem ziņojumiem. Tajā sniegta informācija par progresu, ko dalībvalstis kopā ar Komisiju (Eurostat) ir panākušas, kopš 2018. gada īstenojot šo regulu, un izklāstīti turpmākie pasākumi, kas nepieciešami, lai vēl vairāk uzlabotu šīs statistikas kvalitāti. 2. iedaļā īsumā izklāstītas svarīgākās norises. 3. iedaļā aplūkots par pārskata periodiem no 2018. līdz 2020. gadam sagatavotās statistikas vispārējais progress un kvalitātes aspekti. 4. iedaļā galvenā uzmanība pievērsta notiekošajam darbam, ko veic, lai īstenotu statistikas pārskatītās prasības pārskata periodiem no 2021. gada, un jaunām iniciatīvām, ar ko reaģē uz mainīgām politikas vajadzībām turpmākajos gados. 5. iedaļā izdarīti ziņojuma secinājumi un izklāstīti turpmākie pasākumi.

Saskaņā ar šo regulu sagatavotie statistikas dati joprojām ir vieni no visplašāk izmantotajiem Eiropas statistikas datiem. Kopš 2016. gada “starptautiskās migrācijas statistika” ir ierindota pirmajā vietā starp tīmekļa vietnes tematiskajām sadaļām, un līdz pat šai dienai lietotāju interese par to ir pastāvīgi liela. Tāpat arī tīmekļa vietnē Statistics Explained viena no apmeklētākajām lapām kopš 2016. gada ir mainīgais izklāsts par migrācijas un migrantu statistiku. Kopš 2018. gada Eurostat ir sagatavojis 42 publikācijas par patvērumu un pārvaldītu migrāciju. Statistics Explained mainīgais izklāsts par ikgadējo statistiku patvēruma jomā kopš 2018. gada ir bijis ļoti populārs (aptuveni 200 000 skatījumu gadā). Šī statistika ir ļoti pamanāma arī Eurostat sociālo mediju kanālos.

Kopumā dalībvalstis statistikas precizitāti pastāvīgi uztur augstā līmenī vai pat uzlabo to. Tomēr attiecībā uz starptautiskās migrācijas datiem joprojām pastāv konkrēti precizitātes jautājumi. Tie attiecas gan uz zemaptvērumu (t. i., personas, kuras nereģistrējas savā dzīvesvietā), gan uz virsaptvērumu (t. i., personas, kuras neizreģistrējas, jo bieži vien tas nav to pienākums vai tām nav stimula to darīt). Lai vēl vairāk uzlabotu precizitāti šajā jomā, dalībvalstis apmainās ar datiem ar citām dalībvalstīm un izmanto aplēses metodes un papildu administratīvos datu avotus. Pārvietošanās brīvība Eiropas Savienībā un jautājumi, kas saistīti ar personas datu aizsardzību, ierobežo migrācijas statistikas kvalitātes turpmākus uzlabojumus, īpaši attiecībā uz ES pilsoņiem, kuri pārvietojas un uzturas citā dalībvalstī.

Laikposmā no 2014. līdz 2020. gadam statistika saskaņā ar regulu tika izmantota, lai noteiktu budžeta piešķīrumus dalībvalstīm Patvēruma, migrācijas un integrācijas fonda satvarā (starptautiskās aizsardzības pieteikuma iesniedzēji, aizsardzības statusa piešķiršana, uzturēšanās atļauju izdošana īpašu iemeslu dēļ, atgriešana) un Iekšējās drošības fonda robežu un vīzu sadaļas satvarā (to personu skaits, kuras šķērso ārējās robežas, trešo valstu valstspiederīgie, kuriem atteikta ieceļošana pie ārējām robežām). Līdzīgi piešķīrumu noteikumi ir paredzēti arī dažiem jauniem ES fondiem laikposmam no 2021. līdz 2027. gadam. Valstu finansējuma piešķīrumi saskaņā ar jauno Patvēruma, migrācijas un integrācijas fondu (sk. 10. zemsvītras piezīmi) balstās uz Eurostat jaunāko ikgadējo statistiku (par iepriekšējiem trim kalendārajiem gadiem) par personām, kuras pieteikušās starptautiskajai aizsardzībai vai kurām tā tikusi piešķirta, pārmitinātajām personām, to trešo valstu valstspiederīgo skaitu, kuri uzturas likumīgi, pirmās uzturēšanās atļaujām, personām, kurām ir pienākums izceļot, un atgrieztajām personām. Jaunais instruments robežu pārvaldībai un vīzu politikai (kas ir daļa no Integrētās robežu pārvaldības fonda) balstās uz jaunāko Eiropas statistiku par trešo valstu valstspiederīgajiem, kuriem atteikta ieceļošana pie ārējām sauszemes vai jūras robežām vai lidostās.

Ja ir iespējami salīdzinājumi, kopumā var novērot augstu saskaņotības pakāpi ar datiem, ko citur savākušas un publicējušas valstu un starptautiskās organizācijas. Eurostat cieši sadarbojas ar Eiropas Patvēruma atbalsta biroju un Frontex, lai nodrošinātu metodoloģijas un statistikas saskaņotību ar šo aģentūru izmantotajām metodoloģijām un savāktajiem datiem.

Eurostat piedalās Apvienoto Nāciju Organizācijas ekspertu grupā bēgļu un iekšzemē pārvietotu personu statistikas jautājumos (EGRIS). Eurostat bija viens no šīs starptautiskās ekspertu grupas dibinātājiem un joprojām ir koordinācijas komitejas loceklis. Eurostat sniedz ieguldījumu grupas darbā ne tikai ar metodoloģiskiem un rakstiskiem ieguldījumiem dažādos grupas darba rezultātos, bet arī sniedz administratīvu un finansiālu ieguldījumu. Šīs grupas darba rezultātā Apvienoto Nāciju Organizācija (ANO) 2018. gadā apstiprināja dokumentu International Recommendations on Refugee Statistics un 2020. gadā — dokumentu International Recommendations on Internally Displaced Persons Statistics ar pavaddokumentu Compilers’ Manual on Displacement Statistics. Šajos ieteikumos ir noteikti globāli standarti statistikas sagatavošanai par piespiedu pārvietošanu. Piemēram, tajos ir aicināts novērst nepilnības un nodrošināt pienācīgus standartus statistikā par piespiedu kārtā pārvietotiem bērniem, nepavadītiem nepilngadīgajiem un personām ar invaliditāti. 2020. gadā EGRIS turpināja darbu pie dokumenta International Recommendations on Statelessness Statistics, ko Apvienoto Nāciju Organizācijas Statistikas komisija plāno pieņemt 2022. gadā.

Eurostat ir ANO EEK Migrācijas statistikas koordinācijas grupas loceklis, un tas regulāri piedalās ANO EEK darba sesijās par migrācijas statistiku. Šajā sakarā Eurostat ir iepazīstinājis ar darbu pie uzturēšanās atļauju un starptautiskās migrācijas statistikas salīdzināmības un pie cirkulārās migrācijas statistikas sagatavošanas elementiem. Eurostat ir arī palīdzējis izstrādāt ANO EEK dokumentu Guidance on Data Integration for Measuring Migration un dokumentu Guidance on the use of longitudinal data for migration statistics. Visbeidzot, Eurostat piedalās Apvienoto Nāciju Organizācijas Migrācijas statistikas ekspertu grupā, kas strādā pie ANO dokumenta Recommendations on Statistics of International Migration pārskatīšanas. Jo īpaši Eurostat ir devis ieguldījumu diskusijās tādā Apvienoto Nāciju Organizācijas darba grupā par galvenajiem jēdzieniem un definīcijām saistībā ar starptautisko migrāciju, kuras kompetencē ir pasaules mēroga prakse valstu migrācijas statistikā un alternatīvu migrācijas definīciju izpēte.

4.Notiekošais darbs, ko veic, lai risinātu pašreizējās un mainīgās politikas vajadzības

4.1.Izmēģinājuma pētījumi saistībā ar jaunu statistiku par patvērumu un pārvaldītu migrāciju

Dinamiskā politikas vidē, piemēram, pēc jaunā Migrācijas un patvēruma pakta, ko Komisija pieņēma 2020. gada septembrī, strauji attīstās vajadzības pēc jaunas statistikas. To zināmā mērā paredzēja regula, kas grozīta 2020. gadā, 9.a pantā ieviešot mehānismu jaunas patvēruma un pārvaldītas migrācijas statistikas vākšanas un izplatīšanas izmēģinājumam. Šis mehānisms ietver divas savstarpēji papildinošas pieejas, proti, ES līmenī un valstu līmenī. Saskaņā ar 9.a pantu Eurostat līdz 2022. gada jūlijam publiski ziņos par panākto vispārējo progresu.

9.a panta 2. punkts pilnvaro Eurostat izvērtēt, vai jauno statistiku var balstīt uz ES līmenī pieejamajiem administratīvajiem avotiem. Regulā atzīts, ka šāda ES līmeņa statistikas sagatavošana, ja iespējams un īstenojams, būtu efektīvāka un saskaņotāka nekā jauni valstu centieni. Attiecīgos iespējamos ES avotus šajā kontekstā izstrādā un uztur eu-LISA. Jo īpaši Eurostat vajadzētu būt ieguvējam no centrālā ziņošanas un statistikas repozitorija (CRRS), ko pašlaik izstrādā eu-LISA, lai politikas vajadzībām nodrošinātu vairākas sistēmas aptverošus statistikas datus, pamatojoties uz anonimizētiem datiem, kas iegūti no ES lielapjoma IT sistēmām. Eurostat jau 2018. gadā sāka sākotnējo izpētes darbu šajā virzienā, ar vēl lielākiem centieniem kopš 2020. gada nolūkā veicināt pēc iespējas raitāku regulas īstenošanu.

Ar Regulu (ES) 2018/1725 ir izveidots plašs regulējums, kas ļauj veikt šādu apstrādi statistikas nolūkos, un ar Regulas (EK) Nr. 223/2009 17.a pantu Eurostat ir piešķirtas īpašas ES līmeņa pilnvaras šajā jomā. Tomēr pašlaik spēkā esošie tiesību akti, kas reglamentē katru sistēmu, kuru pārvalda eu-LISA, tostarp CRRS, neļauj sagatavot citus statistikas ziņojumus, izņemot tos, kas skaidri norādīti šajos juridiskajos tekstos. Tas izslēdz lielu daļu attiecīgās statistikas informācijas, kas pieejama avotu sistēmās no CRRS tvēruma, un tādējādi CRRS lietderības potenciāls nebūt nav izsmelts. Lai gan Komisija kopumā turpinās meklēt piemērotus risinājumus, kas nepieciešami, lai vidējā termiņā vai ilgtermiņā šīs avotu sistēmas labāk izmantotu statistikas vajadzībām, steidzamas politikas vajadzības pēc jaunas statistikas pamato ātru rīcību paralēli valstīs īstenotajai izmēģinājuma pētījumu pieejai.

Pēc ES līmeņa izvērtējuma saskaņā ar regulu Eurostat ir pilnvarots kopā ar dalībvalstīm izveidot brīvprātīgus izmēģinājuma pētījumus, lai pētītu jaunu datu vākšanas vai dalījumu iespējamību valstu līmenī. Šādi izmēģinājuma pētījumi aptvers datu piemērotu avotu pieejamību, apkopošanas metodes un paņēmienus, statistikas kvalitāti un salīdzināmību un papildu izmaksas un slogu. Izmēģinājuma pētījumiem ir jābūt reprezentatīviem ES līmenī, lai Eurostat varētu novērtēt rezultātus ES līmenī nolūkā apsvērt īstenošanas aktus datu attiecīgās vākšanas reglamentēšanai.

Eurostat uzsāka projektu jaunas statistikas izmēģinājuma pētījumu organizēšanai. Šajā nolūkā politikas datu vajadzības tika sarindotas pēc prioritātes. Eurostat pašlaik analizē valstu datu sniedzēju atsauksmes par datu piemērotu avotu pieejamību valstu līmenī. Ņemot vērā pieejamos avotus un brīvprātīgās dalībvalstis, paredzams, ka pirmie valstu izmēģinājuma pētījumi sāksies 2022. gadā.

4.2.Starptautiskās migrācijas statistikas pārskatīšana

Starptautiskās migrācijas statistikā ir daži datu iztrūkumi, piemēram, trūkst iedzīvotāju skaita dalījuma pa atsevišķām pilsonības valstīm un datu par migrāciju pēc vienas iepriekšējās/nākamās dzīvesvietas valsts. Datu vākšanas savlaicīgums un biežums nav pietiekams, lai sniegtu pienācīgu informāciju par migrāciju saistībā ar situāciju pēc Brexit un Covid-19. Nepietiekama ģeogrāfiskās detalizācijas pakāpe apgrūtina pienācīgas informācijas sniegšanu reģionālās vai vietējās politikas vajadzībām. Iespējams, šīs nepilnības nevar novērst, vācot datus brīvprātīgi. Nākotnē ir vajadzīgi turpmāki kvalitātes uzlabojumi, jo īpaši, lai sekmētu savlaicīgumu, salīdzināmību un saskaņotību un novērstu datu iztrūkumus. Šie jautājumi ir saistīti ar būtiskāku problēmu, kas izriet no pašlaik atsevišķiem juridiskajiem pamatiem Eiropas statistikai par iedzīvotājiem un integrētas pieejas trūkuma attiecībā uz datu prasībām.

Tādējādi attiecībā uz statistiku par iedzīvotāju skaitu un starptautisko migrāciju pašreizējais tiesiskais regulējums, iespējams, ir sasniedzis savas robežas iepriekš minēto konceptuālo un saskaņošanas jautājumu risināšanas ziņā. Tam veltīta uzmanība visaptverošā un saskaņotā turpmākā pārskatīšanā, ko veic attiecībā uz tiesisko regulējumu, kas aptver iedzīvotāju un mājokļu skaitīšanu, demogrāfiju un starptautiskās migrācijas statistiku. Pašlaik tiek gatavota attiecīga jauna iniciatīva Eiropas statistikai par iedzīvotājiem. Minētā iniciatīva, uz ko attiecas izvērtējums un ietekmes novērtējums, ir vērsta uz Eiropas iedzīvotāju statistikas visu attiecīgo aspektu modernizēšanu un integrēšanu saskaņotā un elastīgākā tiesiskajā regulējumā.

Tā ietvertu dažus izrietošus grozījumus regulā, pamatā saistībā ar nepieciešamību atcelt 3. pantu par migrantu skaitu un starptautiskās migrācijas statistiku. Attiecībā uz patvērumu un pārvaldītas migrācijas statistiku, ņemot vērā nesenos grozījumus regulas 4.–7. pantā, tagad patvēruma un pārvaldītās migrācijas statistikas jomā ir vajadzīga nepārtrauktība un stabilitāte, lai kopā ar valstu datu sniedzējiem nodrošinātu pienācīgu īstenošanu. Turklāt ir plānota jaunas statistikas testēšana, ko veiks, lai risinātu ES politikas jaunās vajadzības.

5.Secinājumi un turpmākie pasākumi

Ar regulu ir nepārprotami uzlabota Eiropas statistika par migrāciju un starptautisko aizsardzību. Tās nesenais grozījums ir uzlabojis patvēruma un pārvaldītas migrācijas statistiku, konkrētāk attiecībā uz atgriešanu, pārmitināšanu, uzturēšanās atļaujām un bērniem migrantiem. Turklāt kopš 2018. gada ziņojuma vispārējā kvalitāte kopumā ir stabilizējusies augstā līmenī. Statistikas kvalitāti uzlaboja arī Regulas (ES) Nr. 1260/2013 pieņemšana. Statistikas dati, kas sagatavoti par pārskata periodiem no 2018. līdz 2020. gadam, joprojām ir vieni no svarīgākajiem un visplašāk izmantotajiem Eiropas statistikas datiem, kurus izmanto ES un valstu politikai, nevalstiskās struktūras un plaša sabiedrība. Tomēr pēdējos gados ir dziļi iesakņojušies regulas strukturālie ierobežojumi reaģēšanai uz mainīgajām politikas vajadzībām, īpaši attiecībā uz statistiku par starptautiskās migrācijas plūsmām, iedzīvotāju skaitu un pilsonības iegūšanu. Iespējams, pašreizējie tiesību akti nevar novērst šos datu iztrūkumus un salīdzināmības problēmas.

Tādēļ tiek veiktas šādas darbības.

1.Tiek īstenota 2020. gadā grozītā regula, t. i., tiek īstenoti metodoloģiskie un tehniskie aspekti pārskatītas obligātās statistikas sagatavošanai, sākot no 2021. gada pārskata periodiem. Tas ietver datu avotu un IT sistēmu modernizāciju (valstu datu sniedzēji turpmākajos gados saņems pienācīgu finansiālu atbalstu no ES budžeta).

2.Tiek veikti regulā paredzētie jaunās statistikas izmēģinājuma pētījumi, kas nepieciešami, lai risinātu jaunākās politikas vajadzības, kuras izriet no ierosinātā jaunā Migrācijas un patvēruma pakta. Saskaņā ar pilnvarojumu Eurostat vispirms novērtē, vai jauno statistiku var balstīt informācijā, kas pieejama administratīvos avotos ES līmenī, kur visatbilstošākās ir eu-LISA uzturētās IT avota sistēmas. Vienlaikus Eurostat arī veido izmēģinājuma pētījumus un sniedz finansiālu atbalstu valstu līmenī, lai risinātu jautājumus saistībā ar steidzami nepieciešamo jauno statistiku.

3.Tiek sagatavots nākotnes saskaņots tiesiskais regulējums attiecībā uz Eiropas iedzīvotāju statistiku plašākā kontekstā. Šajā regulējumā tiktu ietverta un paplašināta statistika par starptautiskās migrācijas plūsmām un migrācijas plūsmām ES iekšienē, iedzīvotāju skaitu un pilsonības iegūšanu un zaudēšanu, nodrošinot ticamus, detalizētus un salīdzināmus datus par migrācijas gadījumiem, migrācijas plūsmu lielumu, galamērķiem un izcelsmi, kā arī par migrantu demogrāfiskajiem, migrācijas un sociālekonomiskajiem raksturlielumiem.